
Grozījumi Civilstāvokļa aktu reģistrācijas likumā
Izdarīt Civilstāvokļa aktu reģistrācijas likumā (Latvijas Vēstnesis, 2012, 197. nr.; 2017, 41. nr.; 2018, 53. nr.; 2021, 65A nr.; 2022, 144. nr.) šādus grozījumus:
1. Papildināt 6. panta astoto daļu ar vārdiem "vai pagājuši ne mazāk kā 30 gadi pēc tās personas miršanas fakta reģistrācijas, par kuru reģistra ieraksts izdarīts."
2. Izteikt 17. panta piektās daļas otro teikumu šādā redakcijā:
"Izziņa ir derīga ne ilgāk kā sešus mēnešus no šā likuma 17. panta pirmajā daļā noteiktā iesnieguma pieņemšanas dienas."
3. Izteikt 19. panta pirmo daļu šādā redakcijā:
"(1) Laulību reģistrē dzimtsarakstu iestādē noteiktā dienā, klātesot personām, kuras vēlas noslēgt laulību, ja nav kļuvuši zināmi Civillikuma 32., 35., 37. un 38. pantā norādītie šķēršļi laulības noslēgšanai. Pēc personu, kuras vēlas noslēgt laulību, aicinājuma laulības reģistrācijā piedalās viens vai divi pilngadīgi liecinieki. Liecinieka neierašanās nav šķērslis laulības reģistrācijai."
4. 21. pantā:
izteikt pirmās daļa 7. punktu šādā redakcijā:
"7) liecinieka/-u vārdu, uzvārdu, personas kodu vai dzimšanas datumu, ja liecinieks/-i piedalās laulības reģistrācijā";
aizstāt otrajā daļā vārdu "liecinieki" ar vārdiem "liecinieks/-i, ja liecinieks/-i piedalās laulības reģistrācijā".
5. Papildināt likumu ar 23.1 pantu šādā redakcijā:
"23.1 pants. Informatīva izziņa laulības noslēgšanai ārvalstīs
Pēc personas lūguma Tieslietu ministrija izsniedz informatīvu izziņu par personai noteiktajām atbilstības prasībām, lai laulība, kas noslēgta ārvalstī, Latvijā tiktu uzskatīta par spēkā esošu. Izziņas izsniegšana ir maksas pakalpojums, un to sniedz saskaņā ar Ministru kabineta noteikto maksas pakalpojumu cenrādi."
Likums stājas spēkā 2024. gada 1. jūlijā.

